گۆڤار ئەنوەر

گۆڤار ئەنوەر ڕەسووڵ، ناسراو بە شێرۆ (١٩٧٨ لە ھەولێر، عێراق – ٢٠ی ئابی ٢٠٢٢ لە ھەولێر) ئەکتەر و شانۆکارێکی کۆمێدیی کورد بوو. لە ناوەڕاستی نەوەدەکانی سەدەی ڕابردوو دەستی بە کاری ھونەری کردووە و تاوەکوو دوا ساتەکانی ژیانی لە نواندن لە بواری ھونەری کۆمێدیا بەردەوام بوو. یەکێک بوو لە ئەکتەرە دیارەکانی بەرنامەی بەزمی بەزم، کە بە شێوەی شانۆگەری لە شاری ھەولێر پێشکەش دەکرا. لە ڕەمەزانی ٢٠٢٠، لەگەڵ ئەیام ئەکرەم، لە ڕادیۆی ڕووداو بەرنامەیەکی کۆمێدیا و تەنزئامێزیان بە ناوی «١٩ پێکەنین»ەوە پێشکەش کرد کە کاتی بڵاوبوونەوەی یەکەم شەپۆلی سەختی کۆڤید ١٩ بوو. ئەو بەرنامە دەنگدانەوەیەکی زۆری لە کوردستان و لە نێو کوردانی تاراوگەشدا ھەبوو و ھاونیشتمانییان لە دەرەوە و ناوخۆی کوردستاندا پەیوەندییان پێیانەوە دەکرد.

 ژیانی تایبەتی 
گۆڤار لە ١٩٧٨ لە گەڕەکی کورانی شاری ھەولێر لەدایک بووە. فەرمانبەر بوو لە وەزارەتی ڕۆشنبیریی بەڕێوەبەرایەتیی ھونەری شانۆ. لە ٢٠٠٧، لەگەڵ حەنان ھاوسەرگیریی کردووە و دوو کچ و کوڕێکی بە ناوەکانی «بارڤین، دووڤیان و وارڤین‌» ھەیە.

 ژیانی ھونەری 
لە ١٩٩٣، لە قوتابخانەی خەلەکان بە شانۆگەریی دکتۆر نەخۆشم کە لە نووسین و دەرھێنانی خۆی بوو و، ڕۆڵیشی تێدا بینیوە، دەستی بە کاری ھونەری کردووە. پاشان ھەر لە ئامادەکردن و دەرھێنانی خۆی، شانۆگەریی جەوھەر سەلیم سەرمایەداری نمایش کردووە و ڕۆڵیشی تێدا بینیوە. بۆ یەکەم جاریش لە ساڵی ١٩٩٧ بەشداریی کورتەفیلمێکی کردووە بە ناوی منم دکتۆر. گۆڤار بەشداریی لە ٥ فیلمی سکرین، ٢ کورتەفیلم، فیلمێکی سینەمایی درێژ، ١٧ شانۆ و، ١٩ درامادا کردووە.

 مردن 
زۆریی کێش بووبووە کێشەیەکی سەرەکی بۆ تەندروستیی گۆڤار و بەو ھۆیەوە تووشی چەند نەخۆشییەک بوو، ھەر ئەمەش بووە ھۆی تێکچوونی دۆخی تەندروستیی. پێشتر گۆڤار لەبارەی نەخۆشییەکانییەوە بە ڕووداوی ڕاگەیاندبوو کە «تووشی چەند نەخۆشییەک بووم، لەوانە دڵ، کۆبوونەوەی ئاو لەناو سکم، بوورانەوە و ئاوسانی جەستە.» سەرەنجام شەوی شەممە، ٢٠ی ئابی ٢٠٢٢ لە نەخۆشخانەی فریاکەوتنی ڕۆژاوای شاری ھەولێر کۆچی دواییی کرد. شەوی یەکشەممە ٢١ی ئابی ٢٠٢٢، لە گۆڕستانی کەسنەزان لە ھەولێر، بە ئامادەبوونی بەڕێوەبەری گشتیی ڕۆشنبیریی و ھونەری ھەولێر و ژمارەیەک لە بەرپرسانی حکوومی و ھونەرمەندان و ھاوڕێیان و کەسوکاری، تەرمەکەی بە خاک سپێردرا.

 سەرچاوەکان 

پۆل:ئەکتەرە پیاوە کوردەکان
پۆل:خەڵکی ھەولێر
پۆل:شانۆکارانی خەڵکی ھەولێر
پۆل:شانۆکارانی کورد
پۆل:کوردەکانی باشووری کوردستان
پۆل:لەدایکبووانی ١٩٧٨
پۆل:مردووانی ٢٠٢٢